钦定古今图书集成/明伦汇编/官常典/第597卷 > 周孟中
## 钦定古今图书集成/明伦汇编/官常典/第597卷 > 周孟中

按《明外史》本传：“孟中，字时可，庐陵人。年十六，侍父询
分教嵊县，问学于乡先生王钝，慨然有求道志。举成
化元年乡试，下第归。提学佥事潮阳李龄葺白鹿洞
书院，延主教事。取朱子学规程端蒙童铢学则，严课
之，士知信向。五年，举进士，授南京文选主事。聚徒授
学，为尚书崔恭所重。遇考察多所咨决。擢福建提学”
佥事。弘治初，历广西提学副使。孟中两督学政，以正
学勖士，士皆向风。就拜按察使。贞宪饬纪，严而不苛。
南京给事中杨廉、御史李情等交荐，迁浙江右布政
使。未几，改广东左布政使。中官采珠者，岁佥大户解
纳。辄肆朘削，尽笼商贾之利。孟中曰：“我在，敢复尔耶？”
即移牒诘之曰：“珠诚难解者，可送司附贡物以行。吾
民不堪侵虐。即不获命，当具以实闻。”中官气慑而止。
民嫁娶后期、丧葬不举者，皆有禁，风俗为变，治行冠
当时。十五年入觐，吏部特请旌擢，而孟中坚乞骸骨。
帝嘉之，命以右副都御史致仕，卒于家。孟中之学本
于主敬，以朱子晚年谓敬字之义，唯“畏”字近之，因号
畏斋。生平落落寡交游，所与同志者，罗伦、陈献章、胡
居仁、周瑛、张元祯数人而已。